Temeljem čl. 24. stavak 2. Pravilnika o načinu postupanja odgojno-obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima, ravnateljica Sunčica Đuričić-Kocijan podnosi

**I Z V J E Š Ć E**

**O STANJU SIGURNOSTI, PROVOĐENJU PREVENTIVNIH PROGRAMA**

**TE MJERAMA PODUZETIM U CILJU ZAŠTITE PRAVA UČENIKA TIJEKOM ŠK. GOD. 2022./2023.**

**STANJE SIGURNOSTI U ŠKOLI**

Škola u sklopu vođenja poslova zaštite na radu ima sklopljen ugovor s tvrtkom Zavod za unapređivanje sigurnosti d.d. iz Osijeka s kojom surađuje po svim pitanjima vezanim uz sigurnost i zaštitu na radu. U suradnji s navedenom tvrtkom poduzete su sve preventivne mjere za siguran boravak u prostorima Škole. Svi zaposlenici Škole osposobljeni su za rad na siguran način i zaštitu od požara, a novi zaposlenici se redovito upućuju na osposobljavanje iz područja zaštite na radu. Škola ima osobu koja je povjerenik zaštite na radu iz redova zaposlenika ( I. Vozdecki).

U skladu s Planom evakuacije u školi su postavljeni znakovi za uzbunjivanje te važni telefonski brojevi u slučaju opasnosti. Tijekom školske godine provedene su vježbe evakuacije i spašavanja. Poduzete su sve preventivne mjere za siguran boravak u prostorima škole, zaštitu sigurnosti kretanja, odnosno ulaska i izlaska iz škole.

U školi nije bilo ozljeda na radu uzrokovanih nedostacima prostora i opreme. Dio radnika tijekom godine upućen je na sistematski pregled.

Redovito se provode postupci servisa kotlovnice, pregleda dimnjaka, plinodojave i vatrogasnih aparata. Također se redovito provode postupci DDD mjera i mjere sanitarne kontrole prostora i djelatnika školske kuhinje

Svakog dana na ulasku u školsku zgradu dežura jedan zaposlenik pomoćno-tehničkog osoblja. U Školi za vrijeme nastavne godine dežuraju učitelji i stručni suradnici, a raspored dežurstava objavljuje se na oglasnoj ploči Škole.

Svi učenici Škole, čiji su roditelji to željeli, osigurani su 24 sata od posljedica nezgodnog slučaja u Euroherc osiguranju. Učenici škole prema planu i program Školske medicine bili su zdravstveno educirani, pregledani ili cijepljeni.

Za sve oblike izvanučioničke nastave, fotografiranje i snimanje, objavu materijala te bilo kakvu aktivnost traži se prethodna suglasnost roditelja.

Na Učiteljskom vijeću ravnateljica je upoznala sve učitelje sa svim važnim pravilnicima i školskim protokolima, koji su u svakom trenutku dostupni svim učiteljima i stručnim suradnicama na platformi Teams.

**PROVOĐENJE PREVENTIVNIH PROGRAMA:**

Školski se preventivni program sastoji od različitih prevencijskih aktivnosti prilagođenih različitim uzrastima učenika koje se kontinuirano provode tijekom cijele školske godine u svim razredima. U svakom se razrednom odjelu realizira ovisno o specifičnim potrebama pojedinih razreda, tj. učenika. Čine ga aktivnosti koje se provode na individualnoj razini, razini razreda, Vijeća učenika, cijele škole ili lokalne zajednice. Realiziraju ga razrednici, stručne suradnice te vanjski suradnici: Policijska uprava Čazma, CISOK. Provodi se s ciljem prevencije rizičnih ponašanja i razvoja poremećaja u ponašanju djece i mladih, jačanjem zaštitnih čimbenika školskog okruženja te na razini učenika i umanjivanjem rizičnih čimbenika za razvoj problema u ponašanju na razini škole i učenika. Provodi se kroz neposredni socijalno-pedagoški rad individualno i grupno s učenicima inicijativom stručnih suradnica, u okviru redovne nastave, radioničkim aktivnostima na satovima razrednika te kontinuiranim jednokratnim aktivnostima na razini škole. Također, obuhvaća grupni i individualni savjetodavni rad s učenicima i roditeljima u svrhu prevencije rizičnih ponašanja na razini obitelji. U provedbi se primjenjuju odredbe Protokola o postupanju u slučaju nasilja. Aktivnosti i posjeti provode se prema prioritetima, ne nužno prateći plan i program po mjesecima.

**RAD S UČENICIMA**

Kontinuirano  su se provodili individualni i savjetodavni razgovori s učenicima koji su imali poteškoće u učenju, s učenicima koji žive u nepoticajnom obiteljskom okruženju i učenicima rizičnog ponašanja. U svrhu sprečavanja većih poteškoća u psihosocijalnom funkcioniranju učenika, ostvarivala se redovita suradnja s drugim ustanovama (Hrvatski zavod za socijalni rad, Ispostava Čazma, Neuropsihijatrijska bolnica dr. Ivan Barbot, Opća bolnica Bjelovar, Obiteljski centar i dr.). Svjedočimo sve češćim poteškoćama mentalnog zdravlja učenika i posebno je važno obratiti pažnju na internalizirane poteškoće (tjeskoba, strahovi, bezvoljnost).  Učenicima koji su kršili pravila Kućnog reda i Statuta izrečene su pedagoške mjere u skladu s Pravilnikom o pedagoškim mjerama.

Na satovima razrednog odjela, u sklopu projekata i integrirane nastave razrednici su redovito i kontinuirano održavali,  kao dio međupredmetnih kurikuluma, teme o zdravim stilovima života, nenasilnoj komunikaciji i emocijama.

Pedagoginja je realizirala projekt Učenje nije mučenje s učenicima 5. razreda. U sklopu navedenog projekta proveden je upitnik o navikama učenja te su održane  sljedeće teme na satu razrednika: Organizacija učenja, Strategije učenja, Slobodno vrijeme.

Defektologinja je realizirala radionice projekta Trening socijalnih vještina s učenicima 4. razreda. Na svakoj se radionici obradila jedna od mnogih socijalnih vještina.

Jednom tjedno održavali su se susreti grupe Vršnjaka pomagača-edukatora na kojoj su se provodile različite aktivnosti s učenicima kao što su pomoć u pisanju domaćih zadaća i  radionice  kreativno-edukativnog karaktera (obilježavanje prigodnih datuma, teme nenasilne komunikacije, izražavanja osjećaja,…). Nositeljice grupe bile su pedagoginja i defektologinja.

U 5. razredu provedena je integrirana nastava s temom Tolerancija na kojoj su učenici povezivanjem međupredmetnih tema učili o važnosti uvažavanja različitosti.

S učenicima 8.-ih razreda pedagoginja je provela radionicu s temom prevencije ovisničkih oblika ponašanja. U okviru profesionalne orijentacije učenika  provedene su teme: ,,Tko sam ja?”, ,,Prošlost, sadašnjost, budućnost, ,,Moj život za 15 godina”. Također CISOK je održao predavanje ,,Kamo nakon osnovne škole?”

Na sastancima Vijeća učenika  pedagoginja je u suradnji s defektologinjom provela radionice Stop digital zombies (Festival prava djece) te je obilježen Dan ružičastih majica. Predstavnici Vijeća učenika diseminirali su sadržaje radionica na satovima razrednog odjela svojih razreda.

Za učenike 1. razreda održana je radionica Prometni policajac, koju su proveli djelatnici MUP-a, a za sve učenike predmetne nastave održano je predavanje o eksplozivnim sredstvima, koju su također proveli djelatnici MUP-a.

Profesionalno informiranje i usmjeravanje realizirano je u planiranom obimu što se tiče rada u školi. Obavljen je planirani posjet CISOK-u. Za sve učenike s primjerenim oblikom obrazovanja provedena je profesionalna orijentacija u suradnji s HZZ-om u skladu s propisanom procedurom. Na kraju šk. 2022./2023. godine imali smo 23 učenika 8. razreda. Ukupno 22 učenika je uspjelo upisati srednju školu u ljetnom upisnom roku. Jedna učenica nije nastavila srednjoškolsko obrazovanje.

**Zdravstvena, socijalna i ekološka zaštita učenika**

Za učenike iz obitelji slabijeg socioekonomskog statusa organizirana je prehrana u školi. U ovoj šk. god. za 65 učenika bila je sufinancirana prehrana iz projekta preko natječaja EU „Osiguravanje školske prehrane za djecu u riziku od siromaštva“ koji provodi Županija. Za 30 učenika prehranu je sufinancirala Županija iz projekta Školski obrok za sve. Za učenike koji nisu imali sufinanciranu prehranu, prehranu su financirali roditelji. U drugom polugodištu prehrana za sve učenike financirana je iz državnog proračuna.

Obavljeni su zdravstveni pregledi prije upisa u školu te učenika 5. i 8. razreda, učenici s rješenjima i zdravstvenim teškoćama za upise u srednju školu i cijepljenja učenika u dogovoru sa školskim liječnikom, a kako je planirano na početku školske godine planom i programom rada škole u 2022./2023.godini. Pregledi djece dorasle za 1. razred obavljeni su u ožujku 2023.

**Upisi u prvi razred**

Pregledu za upis ukupno se odazvalo 21 dijete.

Za upis u 1. razred u OŠ Ivanska odazvalo se šestero djece - 5 dječaka i 1 djevojčica.

PŠ Narta - šestero djece - 3 dječaka i 4 djevojčice.

PŠ Donja Petrička - četvero djece - 2 dječaka i 2 djevojčice. Za jednog dječaka predložena je odgoda upisa.

PŠ Stara Plošćica - 1 dječak

 UKUPNO: 18 djece, 11 dječaka, 7 djevojčica

**RAD S RODITELJIMA**

Na prvom roditeljskom sastanku u rujnu, pedagoginja je upoznala roditelje s Protokolom o postupanju u kriznim situacijama; Pravilnikom o kriterijima za izricanje pedagoških mjera, Kućnim redom škole, Pravilnikom o načinu postupanja odgojno-obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima, Pravilnikom o praćenju i ocjenjivanju učenika.

Realizirani su sljedeći roditeljski sastanci s odgojnim temama:

1. razred - Očekivanja škole i roditelja - pedagoginja

2. i 3.razred MŠ Ivanska - Domaća zadaća bez suza - pedagoginja

4. razred - Socijalne vještine djece - defektologinja

1. - 4. razreda PŠ Narta  - Odgojni stilovi roditelja - pedagoginja

1., 3. i 4. razred PO D. Petrička - Motivacija za ponašanje (dječje potrebe) - defektologinja

5. razred - Prijelaz iz razredne u predmetnu nastavu - pedagoginja

6. razred - Kako komunicirati s tinejdžerima - defektologinja

7. razred - Oluja u mozgu - kako razumjeti tinejdžera – defektologinja

8. razred - Profesionalna orijentacija učenika

Tijekom cijele školske godine suradnja s roditeljima odvijala se kroz individualno i grupno savjetovanje roditelja djece koji imaju poteškoća u ponašanju, savladavanju nastavnih sadržaja i nedovoljno razvijenim radnim navikama.

**RAD S UČITELJIMA**

Tijekom cijele školske godine suradnja i rad s učiteljima odvijala se kroz individualna savjetovanja s ciljem prevencije problema ponašanja kod učenika. Na sjednicama Razrednih vijeća provedena je analiza uspjeha i vladanja učenika i predložene su mjere za poboljšanje trenutnog stanja.

Na Aktivu razredne nastave pedagoginja Sara Krmpotić održala je stručnu temu Stres i sagorijevanje na poslu.  Outward Bound Croatia na Učiteljskom je vijeću proveo radionicu Iskustveno učenje i razvoj socijalnih vještina, a knjižničarka Tanja Nađ održala je predavanje Čitam lakše! Pristupačnost čitanja digitalnih sadržaja.

**ZAKLJUČAK:**

Temeljem svega navedenog smatram da je stanje sigurnosti u cilju zaštite prava učenika u školi te provođenje preventivnih programa i mjera na primjerenoj razini.

Izvješće o stanju sigurnosti, provođenju preventivnih programa te mjerama poduzetim u cilju zaštite prava učenika tijekom školske godine 2022./2023. razmotrilo se na sjednicama Učiteljsko vijeće i Vijeće roditelja te ga je usvojio Školski odbor na sjednici dana 02.10.2023. godine.

Ravnateljica:

Sunčica Đuričić-Kocijan, dipl. uč.

**KLASA: 602-01/23-20/01**

**URBROJ: 2103-10-06-08-23-2**

U Ivanskoj, 02.10.2023.god.